**Projektas**

**KAIŠIADORIŲ RAJONO SAVIVALDYBĖS TARYBA**

**SPRENDIMAS**

**DĖL KAIŠIADORIŲ RAJONO SAVIVALDYBĖS 2026 METŲ UŽIMTUMO DIDINIMO PROGRAMOS PATVIRTINIMO**

2026 m. d. Nr. V17E-

Kaišiadorys

Vadovaudamasi Lietuvos Respublikos vietos savivaldos įstatymo 7 straipsnio 16 punktu ir 15 straipsnio 4 dalimi, Lietuvos Respublikos užimtumo įstatymo 17 straipsniu, Užimtumo didinimo programų rengimo ir jų finansavimo tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, 2 punktu, Kaišiadorių rajono savivaldybės taryba n u s p r e n d ž i a:

Patvirtinti Kaišiadorių rajono savivaldybės 2026 metų užimtumo didinimo programą (pridedama).

Savivaldybės meras

Sprendimo projektą teikia Savivaldybės meras

Šarūnas Čėsna

Rengėja

Daiva Vaškevičienė

2026-02-

Asta Masaitienė Lina Juodienė Ignas Simonaitis Karolis Petkevičius

PATVIRTINTA

Kaišiadorių rajono savivaldybės tarybos

2026 m. d. sprendimu Nr. V17E–

**KAIŠIADORIŲ RAJONO SAVIVALDYBĖS 2026 METŲ UŽIMTUMO DIDINIMO**

**PROGRAMA**

**I SKYRIUS**

**ĮVADAS**

1. Kaišiadorių rajono savivaldybės 2026 metųužimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymu, Lietuvos Respublikos užimtumo įstatymu, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ (toliau – Aprašas), kitais teisės aktais, konsultuojantis ir bendradarbiaujant su Užimtumo tarnybos prie Lietuvos Respublikos socialinės apsaugos ir darbo ministerijos Kauno klientų aptarnavimo departamento Kaišiadorių skyriumi, vadovaujantis bendradarbiavimo, kompleksiškumo, individualumo, efektyvumo, ekonomiškumo ir viešumo principais. Tęstinė programa.
2. Programa įgyvendina Kaišiadorių rajono savivaldybės 2024–2030 metų strateginio plėtros plano  2 prioritetinės srities „Patogi ir įtrauki gyvenimo, darbo, mokymosi aplinka“ 2.3 tikslą „Tvarios ir įtraukios socialinės atskirties mažinimo aplinkos vystymas“. Įgyvendinant Programą, siekiama mažinti ilgalaikį nedarbą ir skurdą, padėti su sunkumais darbo rinkoje susiduriantiems asmenims rasti jiems tinkamą darbą.

1. **Programos vykdytojai:**
   1. Kaišiadorių rajono savivaldybės administracija;
   2. Kaišiadorių socialinių paslaugų centras;
   3. Užimtumo tarnybos prie Lietuvos Respublikos socialinės apsaugos ir darbo ministerijos Kauno klientų aptarnavimo departamento Kaišiadorių skyrius (toliau – Užimtumo tarnyba);
   4. Kaišiadorių rajono savivaldybės teritorijoje veikiančios ne pelno siekiančios organizacijos ir biudžetinės įstaigos.

1. **Programos koordinatorė** – Daiva Vaškevičienė, Kaišiadorių rajono savivaldybės administracijos Civilinės metrikacijos ir archyvo skyriaus vedėja.
2. **Programos tikslas** – tvarus užimtumas, t. y. sudaryti galimybes Kaišiadorių rajono savivaldybėje gyvenantiems ir Užimtumo tarnyboje registruotiems asmenims, nurodytiems Lietuvos

Respublikos užimtumo įstatymo 48 straipsnio 2 dalies 1–10 ir 12 punktuose, greičiau integruotis į darbo rinką, mažinti socialinę įtampą, skatinti jų darbinę motyvaciją bei socialinius ir darbinius įgūdžius.

1. Tikslo siekiama įgyvendinant šias Programos priemones:
   1. įdarbinimo laikino pobūdžio darbams organizavimas (toliau – Įdarbinimo priemonė);
   2. užimtumo skatinimo ir motyvavimo paslaugų darbo rinkai besirengiantiems asmenims organizavimas (toliau – Užimtumo skatinimo ir motyvavimo paslaugos).

**II SKYRIUS**

**BŪKLĖS ANALIZĖ**

1. Valstybinės duomenų agentūros duomenimis, 2026 m. sausio 1 d. Kaišiadorių rajono savivaldybėje gyveno 28 079 nuolatiniai gyventojai, palyginti su 2025 m. sausio 1 d. – 28 553 gyventojų skaičius sumažėjo 474 gyventojais arba 1,66 proc. Visoje Lietuvoje nuolatinių gyventojų skaičius mažėja. Valstybinės duomenų agentūros duomenimis, 2025 m. sausio 1 d. gyveno 2,89 mln. gyventojų, o 2026 m. sausio 1 d. – 2,88 mln. nuolatinių gyventojų. Nuolatinių gyventojų sumažėjo 3781 arba 0,13 proc. Kaišiadorių r. sav. gyventojų skaičiaus mažėjimas yra didesnis nei šalyje.
2. Užimtumo tarnybos pateiktais 2026 m. sausio 1 d. duomenimis, iš viso šalyje buvo registruota 159 328 bedarbiai arba 8,7 proc. nuo darbingo amžiaus gyventojų, 2025 m. sausio 1 d. – 163 654, skaičius sumažėjo 4 326 asmenimis arba 2,64 proc., Kauno apskrityje – 33 614, 2025 m. sausio 1 d. – 34 420, bedarbių skaičius sumažėjo 806 asmenimis arba 2,34 proc., o Kaišiadorių rajono savivaldybėje – 1 444, 2025 m. sausio 1 d. – 1 527 bedarbiai, sumažėjo 83 asmenimis, arba 5,44 proc. Kaišiadorių rajono savivaldybėje iš registruotų bedarbių:
   1. vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai vieni auginantys vaiką (įvaikį) iki 8 metų arba vaiką (įvaikį) su negalia iki 18 metų, taip pat asmenys, prižiūrintys šeimos narius su negalia, kuriems Asmens su negalia teisių apsaugos agentūros prie Lietuvos Respublikos socialinės apsaugos ir darbo ministerijos sprendimu nustatytas individualios pagalbos teikimo išlaidų kompensacijos poreikis – 20 (t. y. 1,4 proc. nuo visų registruotų);
   2. grįžę iš laisvės atėmimo vietų – 0 (t. y. 0 proc. nuo visų registruotų);
   3. vyresni kaip 40 metų – 927 (t. y. 64,2 proc. nuo visų registruotų);
   4. jaunimas iki 29 metų – 273 (t. y. 18,9 proc. nuo visų registruotų).
3. Įvertinus išvardytų grupių bedarbių integravimo į darbo rinką galimybes, darytina išvada, kad tai yra sunkiausiai besiintegruojantys į darbo rinką rajono gyventojai, kurių žemas išsilavinimas, pasyvus gyvenimo būdas ir žalingi įpročiai, motyvacijos, socialinių įgūdžių stoka, įsiskolinimai antstoliams. Taip pat sunkiai integruojasi į darbo rinką ilgalaikiai bedarbiai ir neįgalieji asmenys.
4. Bedarbių procentas nuo darbingo amžiaus gyventojų 2026 m. sausio 1 d. Kaišiadorių rajono savivaldybėje yra 7,8 proc., 2025 m. sausio 1 d. buvo 8,1 proc., sumažėjo 0,3 proc.

Kaišiadorių rajono savivaldybėje bedarbių procentas nuo darbingo amžiaus gyventojų yra 0,9 proc. mažesnis už šalies vidurkį.

1. Bedarbių skaičius 2026 m. sausio 1 d. pagal seniūnijas:

|  |  |  |  |  |  |  |  |
| --- | --- | --- | --- | --- | --- | --- | --- |
| Seniūnija | Bedarbių skaičius (asm.) | | | Iš jų: |  |  |  |
| Iš viso | Vyrai | Moterys | Socialinės paramos gavėjai tik ilgalaikiai bedarbiai, kuriems per 40 metų | Asmenys, augi–nantys vaikus iki 8 metų (*motina (įmotė) arba tėvas (įtėvis), vaiko globėjas, rūpintojas ir asmenys, faktiškai vieni auginantys vaiką (įvaikį) iki 8 metų)* | Jaunimas iki 29 metų |  |
| Kaišiadorių apylinkės sen. | 99 | 55 | 44 | 66 | 2 | 18 |  |
| Kaišiadorių miesto sen. | 430 | 227 | 203 | 271 | 9 | 87 |  |
| Kruonio sen. | 139 | 83 | 56 | 90 | 3 | 24 |  |
| Nemaitonių sen. | 10 | 7 | 3 | 4 |  | 3 |  |
| Palomenės sen. | 83 | 40 | 43 | 50 |  | 16 |  |
| Paparčių sen. | 50 | 27 | 23 | 36 |  | 8 |  |
| Pravieniškių sen. | 71 | 32 | 39 | 44 | 1 | 14 |  |
| Rumšiškių sen. | 182 | 85 | 97 | 121 | 2 | 33 |  |
| Žaslių sen. | 115 | 59 | 56 | 78 | 1 | 22 |  |
| Žiežmarių apylinkės sen. | 134 | 74 | 60 | 93 | 2 | 19 |  |
| Žiežmarių sen. | 131 | 77 | 54 | 74 |  | 29 |  |
| Iš viso | **1444** | **766** | **678** | **927** | **20** | **273** |  |

11.1. Kaišiadorių rajono savivaldybėje 2026 m. sausio 1 d. iš 1 444 bedarbių pagal Užimtumo tarnybos statistiką kaime gyvena 818 bedarbių. Tai sudaro 56,7 proc. visų registruotų bedarbių Kaišiadorių rajono savivaldybėje. 2025 m. sausio 1 d. iš 547 bedarbių pagal Užimtumo tarnybos statistiką kaime gyveno 867 bedarbiai. Tai sudarė 56,0 proc. visų registruotų bedarbių Kaišiadorių rajono savivaldybėje.

11.2. Tarp visų Lietuvoje 2026 m. sausio 1 d. registruotų bedarbių 28 612 arba 18 proc. buvo ilgalaikiai (Kaišiadorių rajono savivaldybėje 285 ilgalaikiai bedarbiai, t. y. 19,7 proc.). 2025 m. sausio 1 d. tarp visų registruotų bedarbių 30 636 arba 18,7 proc. buvo ilgalaikiai (Kaišiadorių rajono savivaldybėje 293 ilgalaikiai bedarbiai t. y. 19,2 proc.).

1. Lietuvoje 2026 m. sausio 1 d. registruotas jaunimo (16–29 m. amžiaus) nedarbas, lyginant su 2025 m. sausio 1 d., sumažėjo 0,3 proc. nuo 8,2 proc. 2025 m. sausio 1 d. iki 7,8 proc. 2026 m. sausio 1 d., tuo tarpu Kaišiadorių rajono savivaldybėje jaunimo (16–29 m. amžiaus) nedarbas padidėjo 0,5 proc. nuo 5,8 proc. 2025 m. sausio 1 d. iki 6,3 proc. 2026 m. sausio 1 d.
2. Įvertinus išvardytų grupių bedarbių integravimo į darbo rinką galimybes, darytina išvada, kad tai yra sunkiausiai besiintegruojantys į darbo rinką rajono gyventojai, kurių žemas išsilavinimas, pasyvus gyvenimo būdas ir žalingi įpročiai, motyvacijos, socialinių įgūdžių stoka, įsiskolinimai antstoliams. Taip pat sunkiai integruojasi į darbo rinką ilgalaikiai bedarbiai ir neįgalieji asmenys.
3. Iki 2025 m. gruodžio 31 d. Programoje dalyvavo 77 asmenys (56 vyrai ir 21 moteris; vyrų amžiaus vidurkis – 51 m., moterų – 53 m.), iš jų:
   1. 7 asmenys dirbo laikino pobūdžio darbus, kurie finansuojami iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų: VšĮ Kaišiadorių rajono savivaldybės sveikatos centre dirbo 4 asmenys, Lietuvos etnografijos muziejuje dirbo 2 asmenys. Pedagoginėje psichologinėje tarnyboje dirbo 1 asmuo. Laikino pobūdžio darbų vidutinė trukmė – 2,5 mėn.
   2. 70 asmenų buvo teikiamos užimtumo skatinimo ir motyvavimo paslaugos, kurios finansuojamos iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų:
      1. Taksi arba pavėžėjimo paslauga suteikta 48 asmenims, panaudotų pinigų suma – 9798,77 Eur.
      2. Priklausomybės konsultantų konsultacijos suteiktos 42 asmenims, panaudotų pinigų suma – 6570 Eur.
      3. Psichologo konsultacija suteikta 53 asmenims, panaudotų pinigų suma – 6600 Eur.
      4. Finansinio raštingumo mokymuose dalyvavo 52 asmenys, panaudotų pinigų suma – 6000 Eur.
   3. Iki 2025 m. gruodžio 31 d. įdarbinta 10 asmenų pagal terminuotą / neterminuotą darbo sutartį.

**III SKYRIUS**

**METINIS FINANSAVIMO PLANAS**

1. 2026 m. Programa 100 proc. finansuojama iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų.
2. Programos priemonėms įgyvendinti 2026 m. skirta 99 000 Eur, iš jų:
   1. Įdarbinimo priemonei – 28 510 Eur (su SODRA ir kompensacija už nepanaudotas atostogas);
   2. administravimo išlaidoms – 3 960 Eur;
   3. užimtumo skatinimo ir motyvavimo paslaugoms – 66 530 Eur, iš kurių:
      1. grupinėms ar individualioms psichologo konsultacijoms, finansinio raštingumo mokymo paslaugoms, priklausomybių konsultacijoms, transporto organizavimo, palydėjimo, kitoms paslaugoms pagal poreikį – 37 235 tūkst. Eur;
      2. atvejo vadybininko darbo užmokesčiui – 29 295 Eur.
3. Užimtumo skatinimo ir motyvavimo paslaugų teikimas organizuojamas paslaugas perkant Lietuvos Respublikos viešųjų pirkimų įstatymo nustatyta tvarka arba jos gali būti teikiamos bendradarbiaujant su kitomis organizacijomis, teikiančiomis kompleksines paslaugas bendruomenėms.
4. Pagal Įdarbinimo priemonę bus įdarbinti 6 ieškantys darbo asmenys 2 - 6 mėnesiams, vienam asmeniui mėnesiui skiriant 1306,14 Eur.
5. Užimtumo skatinimo ir motyvavimo paslaugas planuojama suteikti 94 asmenims, iš kurių apie 13 proc. dirbs arba vykdys savarankišką veiklą.

**IV SKYRIUS**

**PROGRAMOJE DALYVAUJANTYS SUBJEKTAI**

1. Programoje dalyvaus asmenys:
   1. Įdarbinimo priemonėje dalyvaus ieškantys darbo asmenys, nurodyti Lietuvos Respublikos užimtumo įstatymo (toliau – Užimtumo įstatymas) 48 straipsnio 2 dalies 1–10, 12 punktuose, darbo rinkai besirengiantys asmenys, jeigu Atvejo komanda po paslaugų teikimo nustato poreikį jose dalyvauti, arba asmenys, kurie dalyvauja paslaugų teikime, taikant atvejo vadybą ir yra pastebimas progresas, vyksta teigiami asmenybiniai pokyčiai.
   2. Užimtumo skatinimo ir motyvavimo paslaugas galės gauti darbo rinkai besirengiantys asmenys, o esant poreikiui, kiti Užimtumo įstatymo 48 straipsnio 2 dalies 1–10, 12 punktuose nurodyti asmenys (toliau – Tikslinė grupė).
2. Kaišiadorių rajono savivaldybės administracija:
   1. užtikrins sklandų Tikslinių grupių aptarnavimą, paslaugų ir (ar) priemonių joms teikimą;
   2. paskirs priemonių koordinatorių;
   3. informuos savivaldybėje veikiančias nevyriausybines organizacijas apie Programą;
   4. parengs Programos Paslaugų teikimo darbo organizavimo tvarkos aprašą (toliau – Tvarkos aprašas).
3. Užimtumo skatinimo ir motyvavimo paslaugas teiks Kaišiadorių socialinių paslaugų centras, kuris vykdys Programoje dalyvaujančių asmenų aptarnavimą, teiks Užimtumo skatinimo ir motyvavimo paslaugas, paskirs atvejo vadybininką (-us), sudarys Atvejo komandą.

**V SKYRIUS**

**PASLAUGŲ IR PRIEMONIŲ PLANAS**

1. Programos įgyvendinimo laikotarpis – 2026 metai.
2. Įdarbinimo priemonėje dalyvaus asmenys, nurodyti Programos 20.1 papunktyje. Prioritetas teikiamas ilgalaikiams, vyresnio amžiaus ir nekvalifikuotiems bedarbiams, taip pat asmenims, patiriantiems skurdo ir socialinės atskirties riziką, kurie yra praradę motyvaciją dirbti, darbinius įgūdžius.
3. Programos įgyvendinimo metu bus organizuojami laikino pobūdžio darbai.
4. Minimali laikino pobūdžio darbų trukmė – 2 (du) mėnesiai (42 d. d.), maksimali – 6 (šeši) mėnesiai (126 d. d.).
5. Per Programos 26 punkte numatytą laikotarpį laikinus darbus dirbs 6 ieškantys darbo asmenys, kuriuos įdarbins Kaišiadorių rajono savivaldybės teritorijoje registruotos ir konkurso būdu parinktos įstaigos bei organizacijos. Prioritetas bus teikiamas tiems darbdaviams, kurie po Programos priemonės pabaigos įsipareigoja asmenims sudaryti sąlygas likti dirbti neterminuotai.
6. Vykdydama Programą, Kaišiadorių rajono savivaldybės administracija kartu su Užimtumo tarnyba laikino pobūdžio darbams planuoja įdarbinti asmenis, kurie yra nurodyti Užimtumo įstatymo 48 straipsnio 2 dalies 1–10, 12 punktuose.
7. Laikino pobūdžio darbų vykdymas:
   1. Kaišiadorių rajono savivaldybei priskirtos valstybinės žemės ir pastatų priežiūros bei remonto darbai;
   2. valstybės saugomų istorijos ir kultūros paveldo, muziejų, kapinių, parkų, kitų saugomų bei turinčių išliekamąją vertę objektų tvarkymo pagalbiniai darbai;
   3. dienos socialinė globa namuose ir stacionare žmonėms su sunkia negalia;
   4. pagalbiniai darbai sveikatos priežiūros įstaigose;
   5. pagalba mokytojui ir auklėtojui darželiuose, priešmokyklinio, bendrojo lavinimo, profesinio mokymo įstaigose;
   6. patalpų bei aplinkos tvarkymo ir priežiūros darbai Kaišiadorių rajono savivaldybės biudžetinėse įstaigose.
8. Pagal darbdavių planuojamus darbus Užimtumo tarnyba atrinks bedarbius (iš Užimtumo įstatymo 48 straipsnio 2 dalies 1–10, 12 punktuose nurodytų asmenų sąrašo). Prioritetas bus teikiamas labiausiai socialiai pažeidžiamiems, nekvalifikuotiems, vyresnio amžiaus ilgalaikiams bedarbiams ir tiems asmenims, kurie gyvena toje pačioje teritorijoje, kur yra juos įdarbinanti organizacija.
9. Darbdaviui, įdarbinusiam pagal darbo sutartį laikino pobūdžio darbams atlikti Užimtumo tarnybos siųstus asmenis, už kiekvieną įdarbintą asmenį mokamos subsidijos darbo užmokesčiui, skirtos šioms išlaidoms apmokėti:
   1. darbo užmokesčio už įdarbinto asmens faktiškai išdirbtą laiką, apskaičiuoto pagal tą mėnesį galiojantį Vyriausybės patvirtintą minimalų valandinį atlygį;
   2. draudėjo privalomojo valstybinio socialinio draudimo įmokoms;
   3. piniginei kompensacijai už išmokėtą nenuolatinio pobūdžio darbus dirbusiam asmeniui kompensaciją už nepanaudotas atostogas, įskaitant draudėjo privalomojo valstybinio socialinio draudimo įmokų sumą.
10. Tikimasi, kad 13 proc. Programos veiklose dalyvavusių asmenų pavyks įsitvirtinti darbo rinkoje.
11. Užimtumo skatinimo ir motyvavimo paslaugos:
    1. palydėti ir padėti gauti socialines paslaugas (nurodytas Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1–93 „Dėl Socialinių paslaugų katalogo patvirtinimo“), sveikatos, švietimo ir kitas paslaugas;
    2. įgyti socialinių įgūdžių ir (ar) motyvacijos dirbti;
    3. padėti įgyvendinti darbo pareigas ir šeimos nario ar kartu gyvenančio asmens priežiūrą ar slaugą;
    4. paskatinti grįžti į darbo rinką įsiskolinimų turinčius asmenis, kuriems apribotas disponavimas piniginėmis lėšomis ir (ar) antstolio, kitų institucijų ar pareigūnų nurodymu priverstinai nurašomos piniginės lėšos skolai apmokėti;
    5. padėti atvykti iš nuolatinės gyvenamosios vietos į darbo vietą;
    6. gydyti priklausomybes nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų;
    7. teikti palaikymą įsidarbinus, siekiant užtikrinti tvarų užimtumą;
    8. šalinti kitas kliūtis tvariam užimtumui.
12. Numatoma priemonės ir paslaugų įgyvendinimo trukmė:
    1. Priemonės – iki einamųjų metų gruodžio mėn.
    2. Paslaugos bus teikiamos pagal poreikį tiek laiko, kiek yra reikalinga ir tikslinga, neatsižvelgiant į Programos pabaigos datą ar nustatant kelių mėnesių maksimalų paslaugų teikimo terminą.

**VI SKYRIUS**

**PROGRAMOS ĮGYVENDINIMO ETAPAI**

1. Laikino pobūdžio darbų įgyvendinimas:
   1. Kaišiadorių rajono savivaldybės tinklalapyje www.kaisiadorys.lt bus skelbiamas darbdavių – ne pelno siekiančių organizacijų ir biudžetinių įstaigų – atrankos konkursas laikiniems darbams įgyvendinti.
   2. Darbdaviai, norintys įdarbinti bedarbius nuo dviejų iki šešių mėnesių, teiks paraiškas Kaišiadorių rajono savivaldybės darbdavių, pageidaujančių įgyvendinti laikinus darbus, atrankos komisijai (toliau – komisija).
   3. Komisija, įvertinusi darbų reikalingumą, paskirstys turimus darbo išteklius ne pelno siekiančioms organizacijoms ir biudžetinėms įstaigoms.
   4. Kaišiadorių rajono savivaldybės mero potvarkiu, atsižvelgiant į komisijos pateiktą apibendrintą informaciją apie pateiktas paraiškas, tvirtinamas darbdavių sąrašas su reikalingomis finansuoti darbų lėšomis. Su kiekvienu darbdaviu sudaroma biudžeto lėšų naudojimo sutartis.
   5. Apmokėjimui pateikiami dokumentai: darbo laiko apskaitos žiniaraščio išrašas ar kopija ir darbo užmokesčio priskaičiavimo ir išmokėjimo žiniaraščio išrašas ar kopija. Darbuotojui susirgus, jo įdarbinimo laikas pratęsiamas tiek dienų, kiek jis sirgo.
2. Paslaugų teikimas:
   1. Kaišiadorių rajono savivaldybė, NVO, seniūnijos, kurioje gyvena asmuo, seniūnas ar Socialinių paslaugų centro darbuotojai, nustatę, kad asmeniui tikslinga dalyvauti Programoje, siunčia jį į Užimtumo tarnybą, arba Užimtumo tarnyba, pati nustačiusi, kad asmeniui tikslinga dalyvauti, su asmeniu sudaro individualaus užimtumo veiklos planą ir siunčia Tikslinės grupės asmenis pas atvejo vadybininką, o Užimtumo įstatymo 8 straipsnio 2 dalies 1–10, 12 punktuose nurodytus asmenis – pas priemonių koordinatorių.
   2. Atvejo vadybininkas ir Atvejo komanda, parinkdami Paslaugas Tikslinėms grupėms, vadovaujasi Aprašo 6.6.3–6.6.5.5 papunkčiais ir Tvarkos aprašu.
   3. Priemonių koordinatorius atlieka veiksmus, vadovaudamasis Aprašo 6.6.6.1–6.6.6.3 papunkčiais.

**VII SKYRIUS**

**PROGRAMOS ĮGYVENDINIMO PRIEŽIŪRA IR ĮVERTINIMAS**

1. Nuolatinę Įdarbinimo priemonės, Užimtumo skatinimo ir motyvavimo paslaugos įgyvendinimą, stebėseną ir pažangos vertinimą bei tikslinimą pagal kintančias aplinkybes vykdys Kaišiadorių rajono savivaldybės administracija.
   1. Darbdaviai, pasibaigus ketvirčiui, iki kito mėnesio 10 dienos teiks Kaišiadorių rajono savivaldybės administracijos Buhalterijos skyriui informaciją apie įdarbintų asmenų darbo laiką, gautą darbo užmokestį ir dirbtus darbus.
   2. Kaišiadorių socialinių paslaugų centras, pasibaigus mėnesiui, iki kito mėnesio 10 dienos Programos koordinatoriui teikia ataskaitą, kiek ir kokių per mėnesį suteikta paslaugų, kiek dalyvavo asmenų, kiek panaudota lėšų.
2. Informaciją apie Programos priemonių vykdymą, lėšų panaudojimo pagal paskirtį stebėjimą, rodiklių pokyčius ir statistinius duomenis Kaišiadorių rajono savivaldybės administracijos Buhalterijos skyrius ir Kaišiadorių socialinių paslaugų centras teiks Socialinės apsaugos ir darbo ministerijai, pasibaigus ketvirčiui, iki kito mėnesio 10 dienos.
3. Programos vertinimo rodikliai:
   1. Įdarbinimo priemonėje dalyvavusių asmenų skaičius;
   2. asmenų, gavusių Užimtumo skatinimo ir motyvavimo paslaugas, skaičius;
   3. po Programos pasibaigimo per 6 mėnesius dirbusių asmenų arba vykdžiusių savarankišką veiklą asmenų dalis iš užimtumo didinimo programų dalyvių skaičiaus, procentai;
   4. po Programos pasibaigimo po 6 mėnesių dirbusių asmenų arba vykdžiusių savarankišką veiklą asmenų dalis iš užimtumo didinimo programų dalyvių skaičiaus, procentai.

**VIII SKYRIUS**

**PROGRAMOS VIEŠINIMAS**

1. Interneto svetainėje www.kaisiadorys.lt turi būti skelbiama Kaišiadorių rajono savivaldybės tarybos patvirtinta Programa. Pasibaigus ketvirčiui, skelbiama informacija apie įvykdytos Programos rezultatus, Programai įgyvendinti skirtų lėšų panaudojimą. Programos įgyvendinimas aptariamas susitikimuose su Užimtumo tarnyba ir Kaišiadorių socialinių paslaugų centru.
2. Kaišiadorių socialių paslaugų centro interneto svetainėje https://kaisiadoriuspc.lt/ skelbiama informacija apie perkamas Paslaugas.
3. Iki 2026 m. gruodžio 10 d. Kaišiadorių socialinių paslaugų centras turi organizuoti ataskaitinį susirinkimą / renginį Programoje dalyvavusiems asmenims.

**IX SKYRIUS**

**BAIGIAMOSIOS NUOSTATOS**

1. Programos įgyvendinimo tikslu renkami asmens duomenys yra tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymu, Asmens duomenų tvarkymo Kaišiadorių rajono savivaldybės administracijoje ir Kaišiadorių rajono savivaldybės tarybos ir mero sekretoriate taisyklėmis, patvirtintomis Kaišiadorių rajono savivaldybės administracijos direktoriaus 2022 m. spalio 20 d. įsakymu Nr. V1E-1660 „Dėl Asmens duomenų tvarkymo Kaišiadorių rajono savivaldybės administracijoje ir Kaišiadorių rajono savivaldybės tarybos ir mero sekretoriate taisyklių patvirtinimo“.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**SPRENDIMO „DĖL KAIŠIADORIŲ RAJONO SAVIVALDYBĖS 2026 METŲ UŽIMTUMO DIDINIMO PROGRAMOS PATVIRTINIMO“ PROJEKTO**

**AIŠKINAMASIS RAŠTAS**

2026 m. d.

Kaišiadorys

**1. PROJEKTO TIKSLAI IR UŽDAVINIAI**

Kaišiadorių rajono savivaldybės tarybai teikiama tvirtinti Kaišiadorių rajono savivaldybės 2026 metų užimtumo didinimo programa, kurios tikslas – sudaryti ir užtikrinti vienodas sąlygas Kaišiadorių rajono savivaldybės gyventojams integruotis į darbo rinką, mažinti socialinę atskirtį dėl negaunamų ar nepakankamų piniginių lėšų, skatinti bendradarbiavimo principu paremtų sprendimų priėmimą Užimtumo programos įgyvendinimo procese.

**2. LĖŠŲ POREIKIS IR** **ŠALTINIAI**

Lėšos programai įgyvendinti numatytos Kaišiadorių rajono savivaldybės 2026–2028 m. strateginiame veiklos plane ir Kaišiadorių rajono savivaldybės 2026 m. biudžete.

**3. SIŪLOMOS TEISINIO REGULIAVIMO NUOSTATOS, LAUKIAMI REZULTATAI**

Sprendimas parengtas, vadovaujantis Lietuvos Respublikos užimtumo įstatymo 17 straipsniu, kuriame nurodoma, kad savivaldybių institucijos rengia ir įgyvendina nustatytas užimtumo didinimo programas. Lietuvos Respublikos vietos savivaldos įstatymo 7 straipsnio 16 punktas nustato, kad viena iš valstybinių (valstybės perduotų savivaldybėms) funkcijų – dalyvavimas rengiant ir įgyvendinant darbo rinkos politikos priemones ir gyventojų užimtumo programas.

**4. KITI SPRENDIMUI PRIIMTI REIKALINGI PAGRINDIMAI, SKAIČIAVIMAI AR PAAIŠKINIMAI**

**---**

Civilinės metrikacijos ir archyvo skyriaus vedėja Daiva Vaškevičienė